Poliţiştii clujeni au efectuat opt percheziţii pe raza municipiului Turda, la sediul unei societăţi comerciale şi la șapte locuinţe ale unor persoane bănuite de comiterea mai multor infracţiuni de lovire şi alte violenţe, şantaj, ameninţare şi tulburarea ordinii şi liniştii publice, transmite Poliția Română.

Potrivit unor surse din anchetă unul dintre liderii grupării infracţionale de la Turda este Alin Urcan, boxer la CSM Câmpia Turzii. Urcan este urmărit penal pentru evaziune fiscală, şantaj şi loviri sau alte violenţe. Oamenii legii au găsit o cantitate impresionantă de droguri în locuinţa acestuia. Aproape un kilogram de substanţe interzise, de mare risc, au fost descoperite de anchetatori acasă la dealer, dar si o importantă sumă de bani. Iniţial Alin Urcan a fost „vizitat” de poliţiştii din Cluj pentru şantaj, loviri şi alte violenţe, dar şi pentru evaziune fiscală. În goana după dovezi anchetatorii au găsit drogurile. Substanţele erau ambalate şi ascunse într-un loc special amenajat din casa lui Urcan. Poliţiştii au informat D.I.I.C.O.T, care prelua cazul de traffic de stupefiante. „Erau indicii că Urcan este dealer de droguri în Turda şi în zona aceasta, dar nu au fost dovezi până acum. Acum au fost găsite”, a declarat pentru NewsCluj.ro o sursă din anchetă.

Contrabandă cu haine contrafăcute

Anchetatorii spun că Urcan făcea evaziune fiscală de zeci de mii de lei pe an. Practic, spun anchetatorii, acesta vindea haine de firmă, dar şi parfumuri contrafăcute. Urcan nu se ocupă doar de contrabandă cu produse contrafăcute, acesta avea „darul” de a şantaja, iar dacă şantajul nu îi reuşea trecea la violenţă.

Din grupul lui Urcan, spun oamenii legii, mai fac parte alte şapte persoane suspectate de săvârşirea infracţiunilor de şantaj, loviri, tulburarea liniştii şi ordinii publice şi cămătărie.

Cei opt urmează să fie prezentaţi în faţa judecătorilor de la Judecătoria Turda cu propunere de arestare preventivă.

Legea pumnului

În acţiune au fost agrenaţi 50 de poliţişti din cadrul structurilor de investigaţii criminale, de ordine publică, de investigare a fraudelor, poliţişti criminalişti, precum şi luptători din cadrul Serviciului pentru Acţiuni Speciale al Inspectoratului de Poliţie Judeţean Cluj.

Activităţile au vizat opt persoane bănuite de săvârşirea mai multor infracţiuni de lovire şi alte violenţe, şantaj, ameninţare şi tulburarea liniştii şi ordinii publice, comise în perioada 2013 – 2014, pe raza municipiului Turda.

În urma percheziţiilor, poliţiştii au ridicat, în vederea continuării cercetărilor, aproximativ 80.000 de lei, precum şi obiecte susceptibile a fi folosite la comiterea unor infracţiuni de violenţă: săbii, cuţite, topoare, cagule, bâte de baseball, bastoane telescopice, „box”-uri, pistol aersoft, cătuşe, mănuşi etc.